Yousee – Nu som absurd teater

Den ene stjerne skyldes udelukkende, at man ikke kan vælge nul stjerner…. eller minus tre…

Jeg skrev forrige lørdag (2/7) en anmeldelse på Trustpilot om det groteske forløb, jeg har været igennem i den sidste måneds tid med Yousee Mobil. Og som jeg desværre kan konstatere herinde, at jeg langt fra er ene om. I mandags, d. 4/7, modtog jeg så svar fra Yousee (Ditte) her på siden, som henviste mig til et eksternt link, hvor problemet kunne løses. Skulle man tro…
   I tirsdags, d. 5/7, skrev jeg så her igen, dels for at få afløb, dels fordi læsere af Trustpilots anmeldelser af Yousee i hvert fald skulle advares om, at bare fordi, der svares venligt fra Yousee her på siden, så er det ikke ensbetydende med, at der sker fremskridt i sagerne eller at problemerne løses. Tværtimod!
   I dag, d. 12/7, skriver jeg så igen-igen-igen, idet problemerne stadig ikke er blevet løst på tilfredsstillende måde fra Yousees side, og at vi heller ikke længere har nogen forventning om, at det kommer til at ske: Det seneste fuldkommen absurde indslag i denne absurde komedie er således, at vi i går, d. 11/7, har modtaget en besked fra Yousee Kundeservice om, at vores ene lukkede telefon vil blive overdraget til mit gamle telefonselskab: Vi skal bare lige vente til d. 10/8 med at få telefonen tilbage (!), ligesom vi tilmed skal betale abonnement for den mellemliggende periode for en ydelse, vi selv har brugt fortrydelsesretten til at frasige os, aldrig har gjort brug af, og som Yousee oven i købet selv har bedt os om ikke at gøre brug af! 
- Virker det virkelig langt ude? Forklaring følger nedenfor – for den, der måtte orke at læse det…

   Sagen kort (eller langt, dvs. for dem, der altså måtte orke det, men pointen er selvfølgelig, at det gør vi heller ikke selv!): Tilbage i maj, d. 26/5, da jeg blev ringet op af en af Yousees ’dygtige’ sælgere, kom jeg letsindigt til at sige ja til deres tilbud om at flytte mine mobiler over til dem. Allerede dagen efter fandt jeg dog ved nærmere selvsyn ud af, at flere af deres tilbud ikke virker med de mobiler, vi bruger i vores familie (Yousee Play), ligesom det heller ikke økonomisk var konkurrencedygtigt. 
   Som konsekvens heraf gjorde jeg d. 30/5 på behørig vis skriftligt brug af min 14-dages fortrydelsesret inden for købelovens rammer, og modtog desuden skriftlig kvittering herfor fra Yousee. Nå, men så langt så godt!
   Efter at have modtaget Yousees skriftlige bekræftelse på at have modtaget og registreret min brug af fortrydelsesretten, gik jeg selvsagt ud fra, at den hellige grav var velforvaret, idet alt jo var gjort efter bogen. Det vil sige, lige indtil Yousee alligevel lukkede begge mine telefoner ned en hel måned senere – torsdag d. 30/6 i forrige uge! Ak og ve!
   Allerede samme dag forsøgte jeg at få mine telefoner genåbnet, idet jeg indledningsvis henvendte mig til mit eget mobilselskab. Men de måtte opgive at genåbne numrene, hvilket de forsøgte på flere gange i løbet af dagen (og de følgende dage), netop fordi det viste sig, at Yousee havde lukket dem ned og ikke ville frigive dem igen! Ligesom Yousee heller ikke reagerede på henvendelser fra mit mobilselskab. 
Så tidligt som fredag d. 1/7, dagen efter den uretmæssige lukning af vores telefoner, henvendte jeg mig til Yousee, idet jeg venligt anmodede dem om at frigive mine to mobilnumre, som de ved en fejl havde lukket ned, dvs. sådan at mit eget selskab kunne få lov at genaktivere dem. Hvilket vel burde være en relativt enkel forespørgsel at imødekomme for et stort mobilselskab. Men ikke desto mindre var min henvendelse forgæves, i hvert fald i første omgang, og derfor skrev jeg så lørdag d. 2/7 min første dårlige anmeldelse her på Trustpilot.
   Mandag i sidste uge, d. 4/7, kommer der tilsyneladende lidt gang i sagerne, da Ditte fra Yousee som omtalt svarede på selvsamme anmeldelse her på Trustpilot (som sagt offentliggjort i lørdags). Men det var langt fra så enkelt, skulle det meget snart vise sig.
Det viste sig fremdeles, at når man gjorde brug af det indsatte link fra Ditte på Trustpilot og henvendte sig til Yousee Kundeservice som opfordret, ja så skete der ikke umiddelbart yderligere! Jeg modtog i stedet en besked om, at Yousee ville svare mig i løbet af 10 dage (!)
Derfor blev jeg allerede mandag eftermiddag, stadig d. 4/7, igen kontaktet af mit eget mobilselskab med anmodning om endnu engang at gentage min henvendelse til Yousee, fordi sidstnævnte stadig ikke vil frigive telefonnumrene.
   Retfærdigvis skal det nævnes, at flere fra Yousees kundeservice faktisk prøvede at være mig behjælpelig , da jeg så igen om tirsdagen, d. 5/7, brugte det meste af dagen på at forsøge at bringe misæren i orden: Jeg kom skam også i flere omgange i løbet af den lange dag igennem til forskellige flinke assistenter hos Yousee, som jeg hver gang skulle forklare alting fra begyndelsen, og som også havde deres overordnede inde over hver gang – selvsagt med øget ventetid til følge (og forbrug af penge på Skype). Oven i købet blev der sat en IT-assistent fra Yousee på den åbenbart meget vanskelige opgave med at få frigivet numrene. 
   Ak ja, vores håb var lysegrønt efter hver ny samtale med Yousee Kundeservice, men desværre viste mønstret sig at være det samme igen og igen: En ny assistent lovede mig bod og bedring, for ’nu…, lige om lidt…, ganske snart… går det helt sikkert i orden, Hr. Nielsen… vi skal bare lidt højere op i systemet med denne sag’. Men hvad skete det så efterfølgende? Ingenting, eller rettere, der skete det, at jeg et par timer efter hver ny samtale fik tilsendt en standardmail fra Yousee med beskeden om, at Yousee Mobil på ny havde oprettet mig som kunde hos Yousee Mobil (!)
   Vi blev altså igen sendt tilbage til udgangspunktet! Nu var vi igen det eneste, vi udtrykkeligt havde frabedt os at være helt fra begyndelsen; dvs. kunder hos Yousee, og det allerede så langt tilbage som d. 30/5, hvor vi SKRIFTLIGT gjorde brug af vores fortrydelsesret!!? Hvordan er det muligt i en moderne, teknologisk verden, spurgte vi igen undrende os selv, og hvor tydeligt skal det egentlig siges, før man formår at trænge igennem til Yousee med sit budskab?!!
   Nå, men resultatet af alle disse anstrengelser fra torsdag d. 30/6 og til og med tirsdag d. 5/7  var med andre ord ganske fattigt, som det fremgår, og beløb sig altså til disse evindelige og dybt upersonlige standardbeskeder fra Yousee, der fremdeles tikkede ind på undertegnedes email i flere omgange i løbet af tirsdag eftermiddag d. 5/7: Og som oven i købet skød bolden til hjørne ved ikke at forholde sig til problemet, men blot genoprettede os som kunder!
Og det ubehagelige, som Yousee virker fuldkommen ligeglad med, det nævnes blot en passent, er selvfølgelig at være uden kontakt til den ikke ringe del af vores familie og venner, der ikke er netbrugere, for ikke at nævne min kones og undertegnedes gamle forældre udenbys og udenlands … hvilket vi selvsagt ikke regner med at blive kompenseret for, tværtom!

   Men vi springer nu frem til i forgårs, d. 10/7, for det slutter skam ikke her: For nu kom så endelig gennembruddet, lod det til (men kun tilsyneladende!): På helt utrolig vis, samt i kraft af en meget målrettet og nærmest titanisk indsats fra nummerflytningsafdelingen i mit mobilselskab, lykkedes det således i forgårs at få genåbnet den ene telefon (undertegnedes). En kæmpe sejr for vores lille familie efter en hård kamp, men ak!, det viste sig igen hurtigt, at vi bestemt ikke skulle glæde os for tidligt. 
   For at det ikke skal være løgn, modtog jeg nemlig i går, d. 11/7, en ny besked fra Yousee om, at vores anden telefon (min kones) først vil blive overflyttet d. 10/8, og at vi skam skal betale for vores abonnement indtil da. 
Opsigelsesperiode?!!? Abonnement?!!? Yousees egen sælger, som jeg selvsagt har navnet på, bad mig udtrykkelig over telefonen i vidners påhør, d. 30/5, om at smide de SIM-kort væk, der allerede var blevet sendt af sted til os, fordi jeg i mellemtiden havde gjort brug af min fortrydelsesret. Og husk her på, at vi taler om ultimo maj!
   Det er tydeligt, at den ene hånd ikke aner, hvad den anden foretager sig hos Yousee Mobil, og at deres systemer er fulde af et helt ubehjælpsomt rod. Med mindre der ligefrem er tale om ond vilje, hvilket vi ikke tør udtale os skråsikkert om, men ikke kan afvise helt. Og så hjælper det ikke en dyt, at kundeservicemedarbejderne skam er flinke, hvis man endelig kommer igennem, ligesom de svarer imødekommende og venligt på anmeldelser såsom disse på Trustpilot. For det er i maskinrummet, den er helt gal. 

Og ja, jeg glemte vel ikke lige at nævne, som en ikke helt ligegyldig detalje, at den seneste ovennævnte besked fra Yousee fra i går tillige betyder, at min kone, der benytter den pågældende telefon, ender med ikke at have haft nogen telefon hele sommeren – og at vi så oven i købet skal betale for denne 'ydelse', altså ifølge Yousee!!!!!!! Jamen, er det ikke bare mageløst??? Har man hørt magen??!

   Jeg tilføjer i den forbindelse, at jeg aldrig hos mit eget mobilselskab – eller hos noget andet foretagende for den sags skyld - har oplevet et lignende himmelråbende forløb, hvor sagsbehandlingen af selv enkle operationer bliver gjort til noget uendeligt indviklet, sådan som det gerne skulle fremgå her. Dette være blot sagt til skræk og advarsel for andre…
Det er for os at se en uigendrivelig kendsgerning, at Yousee Mobil mest af alt fremstår som et indslag i en absurd komedie, og det sikkert en indbringende en af slagsen. 

   Men som jeg også afslutningsvis pointerede det i min forrige opdaterede anmeldelse, har hele forløbet ikke været helt spildt, for det har bekræftet os i, at der i hvert fald er ét, vi med sikkerhed kan love os selv:
’Aldrig, aldrig, aldrig, aldrig mere Yousee Mobil’

P.S: Absurd fortsættelse følger – efter al sandsynlighed…